text: Ingen Siemens-fabrik i Esbjerg
  29 marts 2010 kl. 11.19
  Esbjerg var med i kapløbet om en ny stor fabrik til havvindmøller, men Siemens har nu valgt at bygge fabrikken i England.
  Der er ikke tale om et fravalg, men et tilvalg. Det siger Pressechef for Siemens, Tanja Thorsteinsson, om valget om at lægge den nye havvindmøllefabrrik i England og ikke i Esbjerg.
  - Vi har valgt England, fordi der vil blive et større marked og dermed flere kunder. Vi vil gerne være tættere på kunderne, og det kommer den nye fabrik til at være, fortæller Tanja Thorsteinsson.
  Fabrikken skal bygges inden 2020, men den endelige placering i England er endnu ikke fastlagt. Siemens understreger dog, at aktiviteterne på Esbjerg Havn ikke vil blive flyttet til England.
  